Ruptură în Coaliție: UDMR nu va vota ordonanța care legalizează migrația aleșilor locali

Kelemen Hunor a declarat, joi, la finalul unei ședințe a grupurilor parlamentare reunite ale UDMR desfășurată la un local din comuna Săvădisla, județul Cluj, că migrația politică este „o boală cronică în politica românească”.

„Noi, de ani, spunem că este o boală cronică în politica românească migrația politică. La nivel parlamentar nu s-a putut rezolva din cauza Constituției, iar la nivelul primarilor și consilierilor locali există o rezolvare din 2006, nu neapărat unitară. Principiile noastre rămân constante, nu schimbăm acest principiu de a spune că este un flagel, un lucru care trebuie stopat. Premierul cunoaște punctul meu de vedere, am spus că nu e bine să deschidem această posibilitate, dar el și-a asumat. Va urma o dezbatere în Parlament, pentru că ordonanțele ajung în Parlament, iar grupurile parlamentare ale UDMR nu vor vota această ordonanță, pentru că nu putem susține ceva care este împotriva principiilor noastre”, a spus Kelemen.

Potrivit acestuia, poziția UDMR nu este un motiv de scandal în coaliție, Uniunea nefiind interesată de scandaluri.

„Noi nu am fost vizați de migrația politică în 25 de ani, nu am dat la alte partide și nu am luat de la alte partide, acest flagel pe noi ne-a evitat. Dar ne interesează, pentru că am văzut de fiecare dată că stabilitatea politică la un moment dat poate fi schimbată din cauza migrației politice. Nu este un lucru bun, constructiv pentru societate. Din păcate, toate partidele politice, că vorbim de PSD, PNL sau PDL au folosit și se folosesc de această posibilitate de a merge din dreapta în stânga. Și au profitat toți, nu numai cei care se află acum la guvernare”, a afirmat liderul UDMR.

El a adăugat că le-a spus colegilor din PDL, când erau împreună la guvernare, să încerce să nu facă lucruri care nu le-ar conveni când vor fi în opoziție.

În cadrul întâlnirii, grupurile parlamentare reunite ale UDMR au mai discutat despre prioritățile legislative ale Uniunii, despre proiectul propriu de autonomie și despre campania electorală pentru prezidențiale.

OUG care permite migrația aleșilor locali pentru 45 de zile fără ca aceștia să-și piardă mandatul a fost adoptată, joi, de Guvern.

Premierul Victor Ponta a declarat, joi, la începutul ședinței Guvernului, că își asumă OUG privind migrația primarilor, pentru că trebuie făcută dreptate, el precizând și că termenul în care aleșii locali își pot alege partidul va fi de 45 de zile.

Inițial, proiectul de act normativ prevedea un termen de 10 zile în care aleșii locali să-și poată alege partidul.

Dacă ordonanța va intra în vigoare la 1 septembrie, odată cu depunerea la Parlament, aleșii locali vor putea opta pentru un partid până la jumătatea lunii octombrie, cu două săptămâni înainte de primul tur al alegerilor prezidențiale.

Ambasada SUA s-a declarat îngrijorată în legătură cu momentul ales de Guvern pentru adoptarea ordonanței de urgență care va permite aleșilor locali să își poată alege partidul din care fac parte fără a-și pierde mandatul.

De asemenea, președintele Traian Băsescu a declarat, miercuri, că face un apel la Guvern și la „responsabilitate” să nu emită ordonanța de urgență referitoare la „transferul primarilor” și a cerut Avocatului Poporului, pe care l-a acuzat de „sabotarea democrației” să o atace la CC dacă ordonanța va fi aprobată.

Vasile Măgrădean, [email protected]